Brian Mikkelsen (KF), 1997-11-13:
Det er, selv om det er et slemt ord at tage i sin mund, et udtryk for monopolisering og statsstyring, at man vil bestemme, hvilke begivenheder der skal sendes på hvilke tv-stationer.
Det kan også umiddelbart lyde underligt, når ordene kommer fra en radikal kulturminister med rod i højskolemiljøet.
Dette EF-direktiv om tv uden grænser trådte i kraft den 30. juni i år, og det betyder, at hvert af de femten EU-lande nu skal udarbejde en liste over begivenheder af væsentlig samfundsmæssig interesse.
Disse begivenheder skal kunne ses af alle borgere i det pågældende land.
Det kan lyde som et sympatisk forslag, og jeg har da også noteret mig, at en række politikere med base i den venstre side af salen har udtalt sig positivt om forslaget.
Men når man kigger på substansen og det konkrete i forslaget, er det bare ikke et særlig sympatisk forslag. Kulturministeren tror ganske vist, at det på sigt er i alles interesse, at dette område bliver reguleret, men intet kan være mere forkert, for det er jo i alles interesse, at man kan finde ud af selv at sælge disse ting, så der kommer noget mere fokus på idrætten. Idrætten - og det er jo den, vi taler om, selv om det ikke bliver nævnt eksplicit - har selv en interesse i, at flest muligt ser deres idræt, men de har også en interesse i, at prisen for deres produkt bliver presset op, så derfor er dette forslag altså udtryk for en slem statsstyring.
Vi mener også, at det strider imod EU's grundlæggende principper om fri konkurrence og de frie markedskræfters spil i vores demokratiske samfund, for idrætten er i bund og grund en handelsvare på linje med æbler og pærer.
De, der vil give mest for et helt specielt godt golden delicious-æble, får naturligvis også retten til at spise det, når de har købt det på grønttorvet, og de, der er villige til at betale mest for tv-rettighederne til en bestemt sportsbegivenhed, får også retten til at vise den sportsbegivenhed.
Hvad med f.eks. en åbningsdebat fra Folketinget?
Det er da noget væsentligt for danskere og det danske folkestyre og Danmarks fremtid, at man sender herindefra.
Vil man også monopolisere det, så det udelukkende skal sendes på Danmarks Radio og TV 2?
Nej, vel.
Det holder ikke nogen steder i virkelighedens verden.
Det er et sundt princip, og vi kan støtte alt, hvad der er sundt, at markedskræfterne får lov til at regulere dette område.
Det nytter heller ikke noget, at der i forslagets bemærkninger står, at der ikke skal gribes mere end nødvendigt ind i rettighedshavernes frie aftaleret og konkurrencen på tv-markedet, for da vi f.eks. i 1980'erne vedtog, at der skulle være kommercielt tv, vedtog vi også, at man ikke skulle gribe mere ind end højst nødvendigt.
Det her er altså at gribe mere ind end højst nødvendigt, for der bliver grebet langt mere ind end nødvendigt.
F.eks. har vi i Danmark satellitstationen TV 3, som sender fra London.
Den kan ses af mere end to ud af tre danskere, og det må man klart betegne som et tilstrækkeligt flertal af den danske befolkning.
Men den holdning har kulturministeren åbenbart ikke.
Og hvad sker der, hvis der kommer en anden kommerciel station ind?
Naturligvis er der mange penge i tv-rettigheder også herhjemme.
Mange af disse penge finansierer vigtige dele af idrætten, og derfor er idrætten ikke interesseret i at sælge deres rettigheder til en kanal uden seere.
De er selvfølgelig interesseret i, at flest muligt ser deres produkt, og at de får flest muligt penge hjem til deres arbejde.
Prisen bliver ikke den rigtige, hvis den pågældende kanal ikke har seere nok, og idrætten vil sælge et ringere produkt, fordi tv-rettighedernes værdi og dermed idrættens indtjening vil falde.
Derfor skal vi fra politisk hold ikke blande os, men blot lade organisationerne selv sælge deres produkter.
Vi kan som sagt ikke støtte forslaget, fordi det bryder med et godt, sundt, dansk princip om, at staten ikke skal blande sig i den frie aftaleret.
Det vil helt sikkert medføre en forringelse af markedsværdien af produktet, og i sidste ende bliver det almindelige idrætsarbejde taberen i dette spil.
For idrætsorganisationerne også lokalt er det mange, vigtige penge, som givetvis bliver taget fra deres arbejde. Jeg er ked af fra konservativ side at måtte sige, at forslagets intention er sympatisk nok, men selve forslaget er meget usympatisk.
Om piratdekodere synes vi selvfølgelig, at det er rimeligt og relevant, at man får lukket det hul, så den del af forslaget kan Det Konservative Folkeparti godt støtte.